Шарън Стоун
Шарън Ивон Стоун () е американска актриса, манекенка и продуцент, носителка на награди „Златен глобус“ и „Еми“, номинарана е за „Оскар“ и две награди „Сатурн“. Известни филми с нейно участие са „Полицейска академия 4“, „Над закона“, „Зов за завръщане“, „Първичен инстинкт“, „Последният екшън герой“, „Казино“, „Първичен инстинкт 2“, сериалите „Адвокатите“, „Закон и ред: Ню Йорк“ и други.

Биография

Произход и образование 
Шарън Стоун е родена на 10 март 1958 г. в Мийдвил, Пенсилвания, САЩ. Тя е второто от четири деца, дъщеря на Дороти – счетоводител и домакиня, и Джоузеф Уилям Стоун II – работник във фабрика. Стоун завършва гимназия в Сийгъртаун (), Пенсилвания през 1975 г.

Кариера

Модел 
Стоун печели титлата Мис Крауфорд Каунти () и участва в конкурса за Мис Пенсилвания. Един от съдиите на конкурса я харесва и съветва да напусне училище и да се премести в Ню Йорк, за да работи като манекенка. През 1977 г. Стоун се мести при леля си в Ню Джърси. Четири дни след пристигането си в Джърси тя подписва договор с модна агенция „Форд“ () в Ню Йорк.

1980 – 1989 
Докато живее в Европа, Шарън Стоун решава да прекрати кариерата си като манекенка и да стане актриса. Връща се в Ню Йорк, където получава кратка роля във филма на Уди Алън „Stardust Memories“ (1980), година по-късно има няколко реплики във филма „Deadly Blessing“ (ужаси, 1981). През 1982 г. френският режисьор Claude Lelouch ѝ дава роля във филма „Les Uns et les Autres“, с участието на Джеймс Каан. Тя се появява на екран за две минути и името ѝ дори не присъства в списъка с имената.

Следващата ѝ роля е във филма „Непреодолими различия“ („Irreconcilable Differences“, 1984), с участието на Райън О'Нийл, Шели Лонг и младата Дрю Баримор. Във филма Стоун играе млада актриса, която проваля брака на успял продуцент и съпругата му – сценарист. През 1984 г. тя се появява в двете части на Magnum, P.I., където играе еднояйчни близнаци.

През останалата част от 80-те тя получава роли в „Мините на цар Соломон“ („King Solomon's Mines“, 1985), „Алан Куотърмейн и изгубеният град на златото“ („Allan Quatermain and the Lost City of Gold“, 1987) и в „Над закона“ („Above the Law“, 1988), заедно със съпругата на Стивън Сегал.

1990 – 2002 

Участието на Шарън Стоун във филма на Пол Верховен „Зов за завръщане“ („Total Recall“, 1990) с Арнолд Шварценегер, дава тласък в кариерата ѝ. Излизането на филма съвпада с позирането на Стоун за „Playboy“, където тя показва мускулите, който е направила при подготовката си за филма (вдига тежести и тренира таекуондо). През 1999 г. тя е класирана сред 25-те най-секси жени на века от „Playboy“.

Друг филм на Пол Верховен прави Шарън Стоун звезда, влизайки в ролята на Катрин Трамел, брилянтна, бисексуална, предполагаем сериен убиец във филма „Първичен инстинкт“ („Basic Instinct“, 1992). Някои от най-известните актриси през това време отказват ролята, заради голотата, която трябва да покаже героинята. В най-известната сцена от филма, докато Трамел е разпитвана от полицията, тя кръстосва крака, показвайки интимните си части. Стоун се съгласява да заснемат сцената без бикини и въпреки че многократно обсъждат сцената с Верховен, и двамата не подозират какъв скандал ше предизвика.

 „Знаех, че ще правим сцената с кръстосването на краката и знаех, че ще се намекне за липсата на бельо, но не съм мислила, че ще видите интимните ми части в сцената. По-късно, когато гледах прожекцията, бях шокирана. Мисля, че да го гледаш в една стая пълна с непознати е толкова неуважително и толкова шокиращо, че аз отидох в кабинета му, зашлевих го и си тръгнах.“

В по-ранно интервю Стоун твърди, че е „толкова забавно“ да гледаш филма за първи път с непознати. Верховен отхвърля всички твърдения за измама и казва: „Колкото и да я обичам, аз я мразя, особено след лъжите, които тя изрече в пресата за кадъра между краката, което е пълна лъжа.“ Сценаристът Joe Eszterhas, който по-късно се сприятелява с актрисата, в мемоарите си „Холивудски животни“ („Hollywood Animal“) пише, че актрисата е била напълно наясно с нивото на голота в сцената.

След Първичен инстинкт тя е включена в списъка на списание „Пийпъл“ („People magazine“) като един от 50-те най-красиви хора в света. През 1992 г., фотографът Джордж Хърел прави серия от снимки на Стоун, Шерилин Фен, Джулиан Сандс, Ракел Уелч, Ерик Робъртс и Шон Пен. През ноември 1995 г., Стоун получи звезда на Алеята на славата в Холивуд. През същата година списание Empire я избира за една от 100-те най-секси звезди в историята на киното. През октомври 1997 г. тя е класирана сред 100-те най-добри филмови звезди на всички времена.

През 1995 г. тя получава наградата Златен глобус за най-добра драматична актриса, за ролята си „Джинджър“ в „Казино“ на Мартин Скорсезе. Тя също печели и номинация за Оскар за Най-добра актриса. През същата година тя участва заедно с Джийн Хекман, Ръсел Кроу и Леонардо ди Каприо в Бърз или мъртъв (The Quick And The Dead). Също така през 1995 г. тя е наградена с женската филмова награда Crystal (Women in Film Crystal Award).

Стоун си партнира с Елън Дедженеръс във филма на HBO „Ако тези стени можеха да говорят 2“ („If These Walls Could Talk 2“, 2000), в който тя играе лесбийка, която се опитва да създаде семейство. За работата си по филма тя отново е призната от жените в киното, този път с наградата Луси.

На 29 септември 2001 г. Стоун е приета в болница със субарахноидален кръвоизлив.

2003 – до днес 

През 2003 г. тя се появява в три епизода от осмия сезон на „Адвокатите“ („The Practice“). За изпълнението си получава награда „Еми“ за най-добра гост-звезда в драматичен сериал.

През 2003 г. тя се появява и в телевизионен клип за повишаване информираността на симптомите на инсулт. Този клип се излъчва и в Канада.

Стоун се опитва да се завърне в киното с ролите си във филмите Cold Creek Manor (2003) с Денис Куейд и „Жената котка“ („Catwoman“, 2004) с Холи Бери, но и двата филма търпят критики и търговски провал.

След години на съдебни дела, „Първичен инстинкт 2“ („Basic Instinct 2: Risk Addiction“) е пуснат в кината на 31 март 2006. Причина за дългото забавяне е станал спор между Стоун с режисьорите за голотата във филма – тя иска повече, а те искат по-малко. Отрязана е групова секс сцена, за да се постигне R рейтинг от MPAA. Спорната сцена остава във версията на Обединеното кралство. В интервю Стоун заявява: „Ние сме във време със странни репресии и ако филм ни дава платформа за дискусия, няма ли да бъде страхотно?“

Въпреки очаквания бюджет от 70 милиона долара, филмът носи малко под 6 милиона долара. Въпреки неуспеха на „Първичен инстинкт 2“, Стоун заявява, че би искала да продуцира и участва в „Първичен инстинкт 3“.

Участва в драмата „Alpha Dog“ през 2006 заедно с Брус Уилис. През февруари 2007 г. Стоун влиза в ролята на клинично депресирани жена в най-новия си филм, „Когато човек попадне в гората“ („When a Man Falls in the Forest“).

През декември 2006 г. тя участва в концерт на Нобеловата награда за мир в Осло, Норвегия, заедно с Анжелика Хюстън. Концертът е в чест на Нобеловите лауреати Мухамад Юнус и Грамин Банк. През същата година тя се появява в последния епизод на турския телевизионен сериал „Долината на вълците“ („Kurtlar Vadisi“) заедно с Анди Гарсия.

Менса 
В продължение на много години Стоун твърди, че има коефициент на интелигентност 148 и е член на Менса, но през април 2002 г. признава, че не е и никога не е била член на това общество. Джим Блекмур от Менса заяви: „Възхитително е най-накрая да видим г-жа Стоун да признае, че тя не е и никога не е била член на нашето общество.“ Той казва: „Моето усещане е, че тя определено ще отговаря на изискванията, но това е само на базата на това, което казват трети лица“.

Насърчаване на мир 
През март 2006 г. Стоун пътува до Израел за насърчаване на мира в Близкия изток чрез пресконференция с носителя на Нобелова награда за мир Шимон Перес.

Личен живот 
Шарън Стоун живее в Бевърли Хилс, Калифорния, и притежава ранчо в Нова Зеландия. Тя се омъжва телевизионния продуцент Майкъл Грийнбърг през 1984 г. на снимачната площадка на телевизионен филм, който той продуцира и тя участва. Три години по-късно те се разделят, а разводът им приключва през 1990 г.

През 1993 г. Стоун се срещна с Уилям Дж. Макдоналд (известен още като Бил Макдоналд) на снимачната площадка на филма „Треска“, на който той е съпродуцент. Макдоналд напуска жена си Наоми Бака и се сгодява за Шарън. Разделят се година по-късно през 1994.

Докато работи по филма „Бърз или мъртъв“ през 1995 г. Стоун се среща с Боб Вагнер (втори асистент-режисьор) и те се сгодяват. След като се разделят Стоун връща годежния пръстен чрез FedEx (бел. куриерска фирма).

На 14 февруари 1998 г. Стоун се омъжва за Фил Бронщайн, изпълнителен редактор на San Francisco Examiner, а по-късно San Francisco Chronicle. Те осиновяват сина си Роан Джоузеф Бронщайн през 2000 г. Бронщайн подава молба за развод през 2003 г., позовавайки се на непреодолими различия. Разводът влиза в сила през 2004 г., с решение на съдията, че синът им Роан трябва да остане предимно с баща си, с право на посещение на Стоун.

Стоун осиновява втори син, Лейърд Вон Стоун, през 2005 г., и трети син, Куин Кели Стоун, през 2006 г.

През 2005 г. по време на телевизионно интервю за филма „Първичен инстинкт 2“ Стоун намеква за бисексуалност. Стоун също така казва, че в миналото тя се е „срещала“ с момичета. През януари 2008 г. тя казва: „Всеки е бисексуален до известна степен. Сега мъжете действат като жени и е трудно да имаш връзка, защото аз харесвам мъжете по този старомоден начин. Искам мъжественост и истината е, че сега само жените я притежават“.

Филмография

Източници

Външни препратки 

 
 

Американски актриси
Американски озвучаващи актриси
Носители на Златен глобус
Носители на праймтайм награди „Еми“
Модели от САЩ
Американски общественици
ЛГБТ активисти от САЩ
Активисти за свобода на Тибет
Будисти
Членове на Демократическата партия (САЩ)
Американци от ирландски произход
Родени в Пенсилвания